## La Filmoteca Valenciana i l’Acadèmia Valenciana de l’Audiovisual programen les pel·lícules guanyadores dels Premis Lola Gaos

*** El cicle inclou el documental *Mientras seas tú*, el llargmetratge de ficció *La casa* i la producció d’animació *Rock Bottom*
* També es projecten els curtmetratges *Las novias del sur, Para mamá y para ti* i *Mortelli, un cas perdut***

L’Institut Valencià de Cultura i l’Acadèmia Valenciana de l’Audiovisual programen en la Filmoteca Valenciana quatre sessions especials en les quals es projectaran les pel·lícules guanyadores de les principals categories dels Premis Lola Gaos, amb la presència i les presentacions de part dels seus equips tècnics i artístics.

El dimarts 13 de maig, a les 18 hores, en sessió única, la Filmoteca Valenciana projecta el documental *Mientras seas tú* (2023), escrit i dirigit per la cineasta veneçolana Claudia Pinto Emperador i produït per Sin Rodeos Films en coproducció amb Nakamura Films i TV3.

Amb una duració de 72 minuts, la pel·lícula va comptar amb les ajudes a la producció de l’IVC i l’ICAA, a més de la participació d’RTVE, À Punt Mèdia, Crea SGR i Filmin. Va ser estrenada en el Festival de Sant Sebastià i posteriorment va obtindre el Premi Goya al millor documental en 2024.

En el seu equip tècnic i de producció destaca la presència dels valencians Óscar Bernàcer, Araceli Isaac Delso, Jordi Llorca, Joana Martínez i Iván Martínez-Rufat, així com del muntador Vicente Navarro. Tant Sin Rodeos Films com Nakamura Films són productores valencianes.

Després de cinquanta anys en teatre, cinema i televisió, Carme Elías és diagnosticada d’alzhèimer. Juntament amb Claudia Pinto, directora i amiga, decidixen rodar la seua tercera i última pel·lícula juntes per a plasmar l’últim viatge conscient de l’actriu. Els personatges que Carme ha interpretat l’acompanyen en este tràngol, mentres les fronteres entre ficció i realitat s’esvaïxen. El que comença sent una pel·lícula secreta i sense pretensions acaba per convertir-se en una contundent invitació a viure el present.

El dimarts 13 de maig, a les 20 hores, en sessió única, la Filmoteca Valenciana projecta els tres curtmetratges guanyadors en les categories de ficció, animació i documental.

Estrenat en la Setmana de la Crítica del Festival de Cannes, el curt documental *Las novias del sur,* està escrit i dirigit per Elena López Riera i produït per Pepe Andreu i Rafa Molés de Suica Films, juntament amb David Epiney i Eugenia Mumenthaler.

Compta amb ajudes a la producció de l’IVC i el finançament de l’ICAA. El Premi Lola Gaos al millor curtmetratge documental també va obtindre esta distinció en la mateixa categoria en els Premis César i els Premis del Cine Suís, a més d’estar nominat als Goya.

En *Las novias del sur*, un grup de dones madures parlen del seu matrimoni, de la seua primera vegada, de la seua relació íntima amb la sexualitat. En la repetició d’estos ritus ancestrals, la directora qüestiona la seua pròpia absència de matrimoni, de fills, i amb això, una cadena de relacions mare-filla que s’extingix.

Amb una duració de 18 minuts, *Para mamá y para ti*, escrit i dirigit Antonio Ledesma Vila, i produït per Araceli Isaac Delso per a Nakamura Films i Antonio Ledesma, conta la història de Juan, un jove de 26 anys que té càncer en estat terminal. Està ingressat en l’hospital, però està fart de sentir-se malalt. Així que ajudat per la seua amiga Marta, fuig per a passar una nit normal.

Protagonitzat per Iván Pellicer i Carla Chaves Ruiz, *Para mamá y para ti* inclou en el seu repartiment Hovik Keuchkerian, Ramón Sánchez Simarro, George Steane i Héctor Juezas.

*Morteli, un cas perdut* és un curt d’animació escrit i dirigit per Ben Fernández, produït per Beatriz Martínez per a Beamos Producción i Adán Aliaga i Miguel Molina per a Jaibo Films. Compta amb ajudes a la producció de l’IVC, el finançament d’À Punt i forma part del segon volum del catàleg promocional Curts Comunitat Valenciana 2023 de l’IVC.

Inspirat en el cine negre clàssic, el curt té com a protagonista el detectiu Mortelli, ludòpata i alcohòlic, al qual no li està assentant gens bé la jubilació. Justament el dia que la seua dona el deixa, rep una telefonada del comissari Rowley, qui li assignarà un últim cas, tal vegada el més estrany i emocionant de la seua carrera.

El dimecres 14 de maig, a les 18 hores, la Filmoteca Valenciana projecta *La casa*, dirigida per Alex Montoya i escrita per Joana Martínez Ortueta i Álex Montoya. Produïda per Haciendo la Casa AIE, Nakamura Films i RAW Producciones, *La casa* és el tercer llargmetratge d’Álex Montoya i està inspirada en la novel·la gràfica homònima de Paco Roca, guanyadora d’un premi Eisner en 2020.

La pel·lícula compta amb ajudes a la producció de l’IVC. Va ser estrenada en la secció oficial del festival de Màlaga de 2024, en el qual va obtindre sis guardons: Biznaga de Plata al millor guió (Álex Montoya i Joana M. Ortueta), Biznaga de Plata del premi del públic, Biznaga de Plata a la millor música (Fernando Velázquez), Premi Feroz Cámara Oscura, Premi Jurado Joven i una menció especial del Premi Signis.

Protagonitzada per David Verdaguer, Luis Callejo, Óscar de la Fuente, Olivia Molina, María Romanillos, Lorena López, Marta Belenguer, Jordi Aguilar i Miguel Rellán, *La casa* conta la història de tres germans que es reunixen en la casa familiar en la qual van passar els estius de la seua infància, després de la mort de son pare.

Toca decidir què fer amb la vivenda, la qual cosa resultarà més difícil de l’esperat. Amb un to agredolç esguitat d’humor, *La casa* reflexiona sobre la família, l’herència i sobre l’inexorable pas del temps, tot amb la mirada de la casa com a testimoni.

*La casa* va ser la gran guanyadora de la passada edició dels premis Lola Gaos en els quals va obtindre els guardons a millor pel·lícula, millor director (Alex Montoya), millor guió (Álex Montoya i Joana Martínez Ortueta), millor actor (David Verdaguer), millor actriu protagonista (Lorena López), millor actor de repartiment (Óscar de la Fuente), millor actriu de repartiment (María Romanillos), millor llargmetratge jurat jove, millor muntatge i postproducció (Álex Montoya, Lucía Casal i Victor Suñer) i millor so (José Manuel Sospedra, Iván Martínez-Rufat i Maider Blázquez).

El dimecres 14 de maig, a les 20 hores, la Filmoteca Valenciana projecta *Rock Bottom*, dirigida per María Trénor, coproduïda per Alba Sotorra, l’alacantina Jaibo Films i la polonesa G.S Animation, distribuïda per Avalon, amb ajudes a la producció de l’Institut Valencià de Cultura i la participació d’À Punt.

La pel·lícula va obtindre el Premi Lola Gaos al millor llargmetratge d’animació i va estar nominada als premis Goya, Gaudí i Forqué. En la mateixa categoria va obtindre el premi Días de Cine que concedix TVE.

Amb la direcció d’animació de Marta Gil i guió de María Trénor i Joaquín Ojeda, el llargmetratge sobre el veterà músic britànic Robert Wyatt es va estrenar en el Festival Internacional d’Animació d’Annecy, just quan es complia el 50 aniversari de la publicació del seu àlbum *Rock Bottom* (1974).

Inspirada en la música i la vida de Robert Wyatt, *Rock Bottom* és una història d’amor autodestructiu entre Bob i Alif, una jove parella d’artistes immersos en la voràgine creativa i trencadora de la cultura *hippy* de principis dels setanta.

Les drogues convertiran un estiu a Mallorca en un malson i en un viatge a través els temes de la música Wyatt: l’eufòria i l’angoixa de la creació artística, la fascinació inconscient per les drogues, el desencantament per la rutina i la degradació física i mental.

Fecha: 12/05/2025